Festivall mużikali kbir li kellu jittella’ bejn illum u t-Tnejn li ġej kien ikkanċellat b’dawk li laħqu xtraw il-biljetti ma jafux jekk humiex se jieħdu flushom lura. Il-party intitolat The Heaven on Earth Music Festival kien irreklamat bħala festival mużikali kbir fil-miftuħ f’Ta’ Qali u mifrux fuq sitt postijiet. Fil-materjal pubbliċitarju kien qed jingħad li se jieħdu sehem mal-40 DJ kemm Maltin u anke barranin. Dan il-party kien qiegħed jiġi organizzat u rreklamat minn One Dream Entertainment, immexxija minn Mark Mifsud Tommassi, żagħżugħ ta’ 23 sena. Fuq is-sit uffiċjali tal-festival, onedreamentertainment.com, biljett ta’ ġurnata kien qed jinbiegħ għall-prezz ta’ €30, €65 għall-VIP u saħansitra biljetti Gold VIP li anki jitilgħu għal €400. Persuna li kkummentaw fuq is-sit soċjali Facebook qalu li ġew informati li l-festival ġie kkanċellat iżda jinsabu mħassbin li dik li kellha tkun “il-ġenna fuq l-art” taf tispiċċa “infern” biex jieħdu flushom lura.